
проект на Наредба за изменение и допълнение на Наредба № Н-5 от 02.04.2015 г. за условията, реда и нормите за осигуряване на безплатна храна и ободряващи напитки в Министерството на отбраната, структурите на пряко подчинение на министъра на отбраната и Българската армия в мирно време


Целта на представения проект за изменение и допълнение на Наредба № Н-5 от 02.04.2015 г. е да се актуализира и допълни настоящият действащ нормативен акт, регламентиращ условията, реда и нормите за осигуряване на безплатна храна и ободряващи напитки в Министерството на отбраната, структурите на пряко подчинение на министъра на отбраната и Българската армия в мирно време.
Необходимостта от разработването на проекта се обуславя от няколко аспекта:
От една страна, в проекта са отразени изискванията, налагащи се от приетата Наредба за условията и реда за организиране, провеждане и осигуряване обучението на българските граждани за защита на Отечеството, обн., ДВ, бр. 41 от 09.05.2023 г., в сила от учебната 2023/2024 г., в частта, регламентираща условията, реда и нормите за осигуряване на безплатна храна и ободряващи напитки на българските граждани по чл. 57 от ЗРВСРБ, приети за обучение за придобиване на квалификация „Офицер от резерва“, за периода на присъственото обучение.
От друга страна, в проекта за изменение на Наредбата е регламентиран редът за осигуряване на безплатна храна на екипажите на кораби при плаване и щормова готовност на кораба извън територията на Република България.
Паралелно с това е отчетена и спецификата при прилагане на Наредба № Н-1/23.07.2024 г. за екологичните изисквания към определени продукти, предмет на обществени поръчки, като в проекта за изменение на Наредбата е въведен нов чл. 6а, конкретизиращ в кои случаи (по приложения № 5, 16 и 20) не следва да се прилагат изискванията на Наредба № Н-1/23.07.2024 г. Тази промяна е наложена от факта, че полагащите се по тези приложения запаси от хранителни продукти следва да бъдат със значително по-голяма трайност, предвид тяхното предназначение. Текстът на чл. 6а е в съответствие с предоставената възможност в чл. 3, ал. 2 на Наредба № Н-1/23.07.2024 г. и не противоречи на нейните разпоредби. В Наредба № Н-1/23.07.2024 г. за екологичните изисквания към определени продукти, предмет на обществени поръчки, е предвидена възможност публичните възложители да не прилагат минималните задължителни екологични изисквания по наредбата, когато в специален нормативен акт е предвидено друго.

Прецизиран е редът за осигуряване на курсантите с полагащата им се безплатна храна, съгласно изискванията на  чл. 142, ал. 2, т. 1, буква „б“ от Закона за отбраната и въоръжените сили на Република България.
Конкретизиран е редът за осигуряване на безплатна храна и вода на екипажите на плавателните средства от декларираните сили при активиране за участие в операции/мисии на НАТО и/или ЕС, като с направените изменения в чл. 19, ал. 3 и чл. 29, ал. 3 от Наредбата не се допуска дублиране на полагащата им се безплатна храна и вода по други приложения. 
При изготвянето на проекта са отразени и други конкретни мотивирани предложения, касаещи осигуряването на личния състав с полагащата им се безплатна храна, постъпили от структури в Министерството на отбраната, от структури на пряко подчинение на министъра на отбраната и от Българската армия. 
С приемането на проекта за изменение и допълнение на Наредба № Н-5 от 2015 г. ще се оптимизира процесът по осигуряване на безплатна храна и ободряващи напитки на правоимащите лица от Министерството на отбраната, структурите на пряко подчинение на министъра на отбраната и Българската армия в мирно време и ще се актуализира вътрешно-нормативната база, регламентираща тези въпроси, в съответствие с националното законодателство и другите релевантни актове на министъра на отбраната.

